Viikunat

Viikunat eli marjaviikunat eli fiikukset (Ficus) on mulperikasvisuku, johon kuuluu lähes 1 000 trooppista tai subtrooppista puuta, pensasta ja liaania. Useimmat lajeista ovat kotoisin Itä-Aasian trooppisista osista. Viikunoiden yksineuvoiset kukat ovat onton, turpean kukkalapakon sisässä.

Viikunoita pidetään yhtenä sademetsäekosysteemin tärkeimmistä kasvilajeista, ja niitä esiintyy kaikissa maailman merkittävissä sademetsissä, trooppisilla mantereilla ja saarilla. Sadat eläimet, kuten kyyhkyt, papukaijat, sarvinokat, tukaanit, apinat, gibbonit ja hedelmiä syövät lepakot, ravitsevat itseään viikunapuun makealta maistuvilla hedelmillä.

Viikunat ovat niin sanottuja avainlajeja, koska ne ovat eläimille poikkeuksellisen tärkeitä. Se johtuu siitä, että viikunapuut tekevät hedelmää useita kertoja vuodessa. Eri viikunalajien hedelmät kypsyvät eri aikoihin, minkä takia hedelmiä on jatkuvasti tarjolla. Joissakin metsissä jopa 70 % monien eläinten ravinnosta koostuu viikunoista. 

 Viikunalajeja 
Kaakkois-Aasiassa esiintyviä Ficus-lajeja ovat muun muassa Ficus benjamina, F. religiosa, F. microcarpa, F. rubiginosa, F. macrophylla sekä pahamaineiset kuristajaviikunat.

Noin viisi metriä korkeaksi kasvavaa paksurunkoista aitoviikunaa (F. carica) kasvatetaan varsinkin Välimeren maissa maukkaiden kukkalapakoidensa, viikunoiden, vuoksi. Sillä on sormihalkoiset, nahkeat lehdet. Kypsät viikunat ovat päärynän muotoisia, ja niissä on jopa 70 % sokeria. Myös sykomoriviikunapuuta (F. sycomorus) kasvatetaan syötävien kukkalapakoidensa, ns. faaraon- eli aataminviikunoiden vuoksi. Banian eli banianiviikuna (F. benghalensis) on ilmajuurien avulla suuria kasvustoja muodostava laji, ja temppeliviikuna (F. religiosa) buddhalaisten ja hindujen pyhä puu, jonka varjossa Buddhan sanotaan mietiskelleen.

Kumiviikuna (F. elastica) oli aikaisemmin tärkeä kautsukasvi. Nykyisin se tunnetaan kookkaana sisätilojen viherkasvina, huonekumipuuna eli fiikuksena. Suvun muita suosittuja huonekasveja ovat limoviikuna (F. benjamina), lyyraviikuna (F. lyrata) ja kääpiököynnösviikuna (F. pumila).

 Lajeja, alalajeja ja lajikkeita 

Ficus altissima – kiiltoviikuna
Ficus aspera ’Parcellii’ – laikkuviikuna
Ficus auriculata – elefanttiviikuna
Ficus benghalensis – banianiviikuna
Ficus benjamina – limoviikuna
Ficus binnendijkii – pitkälehtiviikuna
Ficus carica – aitoviikuna
Ficus cyathistipula – korvakeviikuna
Ficus deltoidea – pilleriviikuna
Ficus elastica – kumiviikuna (huonekumipuu)
Ficus lingua – puksiviikuna
Ficus lyrata – lyyraviikuna
Ficus macrophylla – tyyliviikuna
Ficus microcarpa – varjoviikuna
Ficus montana – liuskaviikuna
Ficus natalensis subsp. leprieurii – kolmioviikuna
Ficus obliqua – etelänviikuna
Ficus pumila – kääpiököynnösviikuna (vesifiikus)
Ficus religiosa – temppeliviikuna (pepulviikunapuu)
Ficus rubiginosa – ruskoviikuna
Ficus sagittata – isoköynnösviikuna
Ficus sycomorus – sykomoriviikuna eli sykomori
Ficus wildemaniana – selloviikuna
Ficus racemosa

 Lähteet 

 Aiheesta muualla 
 Finto: Kassu – Kasvien suomenkieliset nimet: Ficus
 Suomen Lajitietokeskus: Viikunat (marjaviikunat) – Ficus
 ITIS: Ficus 
 United States Department of Agriculture (USDA): Ficus 
 Flora of China: Ficus 
 Pherobase: Floral volatiles of Genus Ficus 

*
Luokka:Seulonnan keskeiset artikkelit